Dy filma hedhin dritë mbi marrëdhëniet gjinore
Ngjarjet marrin shkas nga normat tradicionalë të shoqërive afgane dhe saudite
Dy filma të pavarur, njëri nga regjisori afgan Atiq Rahimi dhe tjetri nga e para regjisore femër saudite Haifaa al-Mansour hedhin dritë mbi marrëdhëniet gjinore në dy shoqëri tradicionale. Ngjarjet e filmit zhvillohen në një vend imagjinar që i ngjan Afganistanit të shkatërruar nga lufta. Ndërsa ngjarjet e filmit tjetër zhvillohen në Arabinë Saudite. Megjithëse, shumë të ndryshëm nga stili dhe rrjedha e ngjarjeve, të dy filmat përqendrohen tek bota e një gruaje dhe perceptimi i marrëdhënieve gjinore në shoqëritë ku ekzistojnë pabarazitë gjinore. Gruaja e re në filmin e Atiq Rahimit, The Patience Stone, Guri i Durimit, i hap zemrën burrit të saj që ka hyrë në koma, duke folur për vitet e shpëfilljes emocionale Gruaja sikur gjen qetësi tek fakti që i shoqi nuk përgjigjet dot. Ai shndërrohet në gurin e saj të durimit, një gur legjendar që sipas traditës, ruan sekretet dhe të sjell lehtësim. Aktivistja afgane Hossai Wardak thotë se zoti Rahimi sjell një portretizim të saktë të një martese tipike afgane ku dashuria mungon dhe marrëdhëniet familjare në shoqëri ku meshkujt dominojnë, si Afganistani. Ajo thotë se mungesa e komunikimit në shumë martesa me mblesëri, shkakton mungesë lumturie, dhunë në familje dhe dhunë në përgjithësi. Në filmin e saj, Wadjda, sauditja Haifaa al-Mansour po ashtu ekspozon tabutë gjinore. Filmi ka në qendër 10 vjeçaren Wadjda, që ëndërron për të blerë një biçikletë, pavarësisht se normat shoqërore nuk e pranojnë një gjë të tillë. Filmi e tregon atë ndërsa harton planin për të blerë biçikletën, ndërsa mamaja e saj është duke u braktisur nga i shoqi sepse nuk po lind djalë, dhe ai mendon të marrë një grua tjetër. Si regjisorja e parë femër në vendin e saj, Haifaa al-Mansour po hap rrugën e kinematografisë për gra të tjera saudite. Arabia Saudite ka përzgjedhur filmin Wadjda si konkuruesin e parë nga ai vend për çmimet Oscarin në zheanrin e filmave të huaj.